ጉዳዩን በቅርበት ሲከታተሉ የነበሩት እና መቀመጫቸውን በብሪታኒያ ያደረጉት የሰብዓዊ መብት ተሟጋች ሰላም ኪዳኔ እንደሚሉት ተቃውሞው የተነሳው ከመሐል አስመራ እምብዛም በማይርቅ ቦታ ነበር። አል ዲያ የተባለው የእስልምና ትምህርት ቤት ከሚገኝበት አኽሪያ የተነሳው የተቃውሞ ሰልፍ "ወደ መሐል ከተማ፤ ከመሐል ከተማ ወደ ትምህርት ሚኒሥቴር፤ ከትምህርት ሚኒሥቴር ወደ ፕሬዝዳንቱ ፅ/ቤት ለመሄድ ነበር። ግን በተለያየ ምክንያት ያንን ለማድረግ አልተቻለም። ከዛ ወደ ማዕከላዊ መስጊድ በመሔድ አላማቸውን ገልጸው ጸሎቱን ተካፍለው ወደ ሰፈራቸው ወደ አኽሪያ ነው የተመለሱት" ሲሉ የሰብዓዊ መብት ተሟጋቿ ያስረዳሉ። እንደ ሰላም ኪዳኔ አባባል ወደ አኽሪያ ሲመለሱ ከመንግስት ጸጥታ ኃይሎች "ትልቅ" ተቃውሞ ገጥሟቸዋል። በማኅበራዊ ድረ-ገፅ የተሰራጨው ቪዲዮ ላይ የተሰማው የተኩስ ድምፅ የተከሰተው አኽሪያ በተባለው ቦታ እንደሆነ ሰላም ኪዳኔ ጨምረው ገልጠዋል።